কলকাতা: মেট্রোর মতো এ বার গঙ্গার ঘাটে টিকিটের বদলে টোকেন ও স্মার্ট কার্ড চালু হতে চলেছে। এর জন্য কলকাতা ও শহরতলির প্রতিটি ঘাটে ঢোকার মুখে একটি করে মেশিন বসবে। গঙ্গার ঘাটগুলিকে আধুনিক করা এবং জলপথ পরিবহণে দুর্নীতি বন্ধ করতেই এই ব্যবস্থা চালু হচ্ছে। পরিবহণ দফতরের দায়িত্ব নিয়ে শুভেন্দু অধিকারী ঘোষণা করেছিলেন, জলপথ পরিবহণ ব্যবস্থাকে চাঙ্গা করার জন্য একাধিক ব্যবস্থা গ্রহণ করা হবে। শুধু তা-ই নয়, এই জলপথকে কলকাতাবাসীদের অন্যতম প্রধান পরিবহণ মাধ্যম করে তোলা হবে। সেইমতো কলকাতার প্রায় ৬০টি ঘাট নিজেদের দখলে নেয় রাজ্য পরিবহণ দফতর। এ বার সেই ঘাটগুলিকে আধুনিক করার কাজ চলছে। সেই অনুযায়ী এ বার জলপথ পরিবহণে টিকিট ব্যবস্থার অবসান ঘটিয়ে টোকেন চালু হচ্ছে। পাশাপাশি চালু হবে স্মাট কার্ডও। সরকারি বাসের জন্য যে স্মাট কার্ড রয়েছে সেই কার্ডগুলিও এই ঘাটগুলিতে গ্রাহ্য হবে। বাসের কার্ড মিলেনিয়াম পার্কের কাছ থেকে রিচার্জ করা যাবে বলে পরিবহণ দফতর সূত্রে জানা গিয়েছে।